Sa mill-bidu, l-assistenza finanzjarja tal-Unjoni Ewropea ġiet implimentata permezz ta’ ġestjoni indiretta (). Il-Kummissjoni tipproponi li tkompli tafda l-implimentazzjoni tal-baġit tal-programm lil korp ta’ implimentazzjoni vvalutat mill-pilastru (ġestjoni indiretta), jiġifieri lill-aġenzija nazzjonali Litwana, CPMA.

•Konsultazzjonijiet ma’ partijiet ikkonċernati

Għall-evalwazzjoni ta’ nofs it-terminu tal-programm, f’Ġunju 2017, il-Kummissjoni nediet konsultazzjoni pubblika miftuħa għal tul ta’ żmien estiż ta’ 14-il ġimgħa. Il-konsultazzjoni attirat interess limitat (20 reazzjoni). Minbarra din il-konsultazzjoni, f’Lulju 2017 tnediet konsultazzjoni mmirata ta’ stħarriġ elettroniku; din ġabret 17-il reazzjoni addizzjonali (1 mill-Bulgarija, 4 mil-Litwanja u 12 mis-Slovakkja) minn total ta’ 90 parti kkonċernata li ġew ikkuntattjati. Ir-risposti riċevuti kienu b’mod ġenerali pożittivi dwar il-programm, iżda ma pprovdew ebda kontribut ġdid addizzjonali fuq il-programm. Madankollu, dawn iż-żewġ konsultazzjonijiet ġew komplementati minn konsultazzjonijiet immirati permezz ta’ madwar 100 intervista mal-operaturi tad-dekummissjonar u partijiet ikkonċernati rilevanti.

•Għarfien espert estern

Id-dokumenti li ġejjin intużaw bħala kontribut għat-tħejjija tal-programm għall-qafas finanzjarju pluriennali li jmiss:

–“Support to the mid-term evaluation of the Nuclear Decommissioning Assistance Programmes” EY, Evalwazzjoni għad-DĠ Enerġija tal-Kummissjoni Ewropea, 2018

–“Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans” Deloitte, NucAdvisor, VVA Europe, Studju mħejji għall-DĠ Enerġija tal-Kummissjoni Ewropea, 2016

–Rapport Speċjali tal-QEA Nru 22/2016 “EU nuclear decommissioning assistance programmes in Lithuania, Bulgaria and Slovakia: some progress made since 2011, but critical challenges ahead”

•Valutazzjoni tal-impatt

B’konformità mar-Regolament Finanzjarju u r-rekwiżiti tal-politika ta’ regolamentazzjoni aħjar tal-Kummissjoni, il-programm attwali kien soġġett għal valutazzjoni ex ante (fil-forma ta’ Dokument ta’ Ħidma tal-Persunal).

•Simplifikazzjoni

Bħalissa, il-programm huwa implimentat permezz ta’ ġestjoni indiretta bl-użu ta’ korp ta’ implimentazzjoni vvalutat mill-pilastru fl-Istat Membru kkonċernat (jiġifieri l-aġenzija nazzjonali Litwana, CPMA). L-evalwazzjoni ta’ nofs it-terminu tal-programm ikkonfermat li l-istruttura attwali wriet li tiżgura l-implimentazzjoni effettiva u effiċjenti tal-programm u, għalhekk, se titkompla fil-qafas finanzjarju pluriennali li jmiss, b’xi simplifikazzjonijiet ibbażati fuq il-lezzjonijiet miksuba mill-evalwazzjoni ta’ nofs it-terminu. Pereżempju, il-programm se jieħu vantaġġ mill-programmazzjoni pluriennali prevista skont ir-Regolament Finanzjarju rivedut. Dan se jagħmel l-aħjar użu mill-pjan pluriennali dettaljat tad-dekummissjonar bħala bażi għall-programmazzjoni u l-monitoraġġ u jtejjeb l-effiċjenza u l-puntwalità taċ-ċiklu ta’ programmazzjoni. F’dak li jikkonċerna l-programmazzjoni, in-natura pluriennali tal-programm ta’ dekummissjonar se tkun riflessa fl-adozzjoni ta’ programm ta’ ħidma pluriennali u ta’ deċiżjoni ta’ finanzjament. Il-programm jista’ jkun rivedut abbażi tar-riżultati tal-evalwazzjoni. B’konformità mal-prattika attwali, il-finanzjament provdut permezz ta’ dan ir-Regolament jista’ jintuża biex jitlestew proġetti programmati fil-Pjan tad-Dekummissjonar Finali ta’ Ignalina sad-data tat-tmiem tiegħu. Eżempju ieħor jirrigwarda l-introduzzjoni ta’ qafas aktar ċar għall-kofinanzjament li se jnaqqas l-inċertezza fir-rigward tas-sors ta’ finanzjament, ineħħi l-ħtieġa għan-negozjati u l-qbil fuq bażi annwali tal-kontribuzzjoni nazzjonali u jżid is-sjieda tal-programm mill-Istat Membru. Barra minn hekk, se tintuża l-ġabra unika tar-regoli, filwaqt li s-sinerġiji u l-komplementarjetajiet addizzjonali bejn il-programmi se jiġu sfruttati kull fejn ikun possibbli. Fl-aħħar nett, il-Fond Ewropew għall-Iżvilupp Reġjonali (FEŻR), il-Fond Soċjali Ewropew Plus (FSE+) u l-Fond ta' Koeżjoni jistgħu jappoġġaw miżuri li jakkumpanjaw it-tranżizzjoni soċjali u ekonomika relatata, inklużi wkoll miżuri ta’ effiċjenza enerġetika u enerġija rinnovabbli, kif ukoll ċerti attivitajiet oħrajn mhux marbuta ma’ proċessi tas-sikurezza radjoloġika. Bħala tali, dawn il-Fondi jistgħu joħolqu attivitajiet addizzjonali fir-reġjuni kkonċernati u jużaw il-kompetenzi disponibbli lokalment bħala xprunatur ewlieni tal-ħolqien tal-impjiegi, it-tkabbir sostenibbli u l-innovazzjoni. Bl-istess mod, jenħtieġ li jiġu esplorati sinerġiji mal-FP9 u/jew il-Programm ta’ Riċerka u Taħriġ tal-Euratom f’oqsma bħall-iżvilupp u l-ittestjar tat-teknoloġija, kif ukoll it-taħriġ u l-edukazzjoni.

•Drittijiet fundamentali

Il-programm ma għandu l-ebda impatt fuq id-drittijiet fundamentali.

4.IMPLIKAZZJONIJIET BAĠITARJI